Εμανιέλ Ισόζ-Ενγκοντέ

Διπλωματική και πολιτική καριέρα

Γεννήθηκε στην Μαμκοκού, και είναι μέλος της εθνοτικής ομάδας των Μπακοτά (Bakota). Ξεκίνησε να εργάζεται στο Υπουργείο Εξωτερικών και Συνεργασίας το 1988. Αρχικά ήταν Σύμβουλος του Υπουργείου, και μετά Διευθυντής Σπουδών (Chargé d'études) στο Τμήμα των Συνθηκών και των Διεθνών Συμβάσεων από το 1988 έως το 1990. Τοποθετήθηκε στη Γιαουντέ ως σύμβουλος πολιτιστικών θεμάτων στην πρεσβεία της Γκαμπόν στο Καμερούν, από το 1990 έως το 1991, και ήταν ο πρώτος σύμβουλος στην Πρεσβεία στο Ηνωμένο Βασίλειο από το 1991 έως το 1993. Στη συνέχεια ήταν ο πρώτος Σύμβουλος στην πρεσβεία του Καναδά από το 1993 έως το 1994 και στην πρεσβεία της Γερμανίας από το 1994 έως το 1997.  Από το 2000 έως το 2006 ήταν πρεσβευτής στη Νότια Κορέα. Στη διάρκεια της ίδιας περιόδου, ήταν επιπλέον διαπιστευμένος ως πρέσβης στην Ταϊλάνδη αρχικά από το 2003 και ως πρέσβης των Φιλιππίνων στις αρχές του 2004.
Τον Ιούνιο του 2006 τοποθετήθηκε ως πρεσβευτής στην Αντίς Αμπέμπα της Αιθιοπίας , καθώς και ως μόνιμος αντιπρόσωπος της Αφρικανικής Ένωσης, της Οικονομικής Επιτροπής των Ηνωμένων Εθνών για την Αφρική, και του Προγράμματος Περιβάλλοντος των Ηνωμένων Εθνών. Τον Αύγουστο του 2007 διορίστηκε ως πρεσβευτής στην Κένυα, ενώ συνέχισε να διαμένει στην Αντίς Αμπέμπα.
Το 2008 εστάλη στη Νέα Υόρκη ως Μόνιμος Αντιπρόσωπος στα Ηνωμένα Έθνη, παρουσιάζοντας τα διαπιστευτήριά του προς τον Γενικό Γραμματέα του ΟΗΕ Μπαν Κι-μουν στις 25 Αυγούστου. Η θητεία του στη Νέα Υόρκη κράτησε λίγο, καθώς στις 14 Ιανουαρίου 2009 διορίστηκε υπουργός Ενέργειας, Υδάτινων Πόρων και Νέων Ενεργειών. 
Μετά τον θάνατο του Προέδρου Ομάρ Μπονγκό , στις 8 Ιουνίου 2009, έγινε υπουργός Σχέσεων με το Κοινοβούλιο και τα Συνταγματικά Ιδρύματα, στις 19 Ιουνίου 2009.  Ωστόσο, απολύθηκε από την κυβέρνηση, ένα μήνα αργότερα, στις 22 Ιουλίου 2009.
Εν συνεχεία διορίστηκε υπουργός Εξωτερικών στις 28 Φεβρουαρίου 2012. Προήχθη σε υπουργό Προεδρίας επί των Εξωτερικών, Γαλλοφωνίας και Περιφερειακής Ενσωμάτωσης στις 11 Σεπτεβρίου 2015. Έπειτα από την αμφιλεγόμενη επανεκλογή του Αλί Μπονγκό στις προεδρικές εκλογές του 2016, διορίστηκε στην πρωθυπουργία της χώρας από τον πρόεδρο Μπονγκό στις 28 Σεπτεμβρίου 2016. Σε τελετή που έλαβε χώρα στις 29 Σεπτεμβρίου 2016, ανέλαβε καθήκοντα και διαδέχθηκε τον Ντανιέλ Ονά Οντό.
Ο διορισμός της νέας κυβέρνησης έγινε στις 2 Οκτωβρίου 2016. Παρότι ο πρόεδρος Αλί Μπόνγκο είχε δηλώσει νωρίτερα ότι η νέα κυβέρνηση θα ήταν χωρίς αποκλεισμούς, η αντιπολίτευση ήταν σε μεγάλο βαθμό απούσα από τη σύνθεσή της. Ωστόσο, ο Μπρούνο Μπεν Μουμπαμπά, ο οποίος ήρθε 3ος στις εκλογές, διορίστηκε αναπληρωτής πρωθυπουργός.  Κανένα πρόσωπο προσκείμενο στον ηγέτη της αντιπολίτευσης Ζαν Πινγκ δεν συμπεριλήφθηκε στο 40μελές κυβερνητικό σχήμα. 
Μετά την απόπειρα πραξικοπήματος στις αρχές του 2019, ο πρωθυπουργός αντικαταστάθηκε από τον Ζιλιέν Ενκογκέ Μπεκάλε.

Προσωπική ζωή και άλλες δραστηριότητες

Από το 2008 είναι παντρεμένος με πέντε παιδιά. Συνέγραψε ένα μυθιστόρημα στα γαλλικά, με τίτλο, Ένας ασκητής στο Δικαστήριο (Un Ascète dans la cour), το οποίο εκδόθηκε από τις εκδόσεις L'Harmattan στις 14 Φεβρουαρίου 2007. Είναι διπλωμάτης καριέρας και μιλά αγγλικά εκτός από τα γαλλικά.